Informatīvais ziņojums

par Ministru kabineta š.g. 27.septembra sēdes darba kartības punktu

“Par 2011.gada 29.-30.septembra Eiropas Savienības Konkurētspējas ministru padomē izskatāmajiem jautājumiem”

## Š.g. 29.-30.septembrī Briselē (Beļģijā) notiks Eiropas Savienības Konkurētspējas ministru padome. Plānots, ka tajā tiks izskatīti šādi jautājumi, kas ir Izglītības un zinātnes ministrijas kompetencē:

1. Atomenerģijas kopienas (Euratom) pamatprogrammu kodolpētniecības un mācību pasākumi (2012–2013)

- Priekšlikums Padomes lēmumam par īpašo programmu, kas izpildāma ar netiešajām darbībām un ar ko īsteno Eiropas Atomenerģijas kopienas pamatprogrammu kodolpētniecības un mācību pasākumiem (2012–2013);

- Priekšlikums Padomes lēmumam par īpašo programmu, kas izpildāma ar Kopīgā pētniecības centra tiešajām darbībām un ar ko īsteno Eiropas Atomenerģijas kopienas pamatprogrammu kodolpētniecības un mācību pasākumiem (2012–2013);

- Priekšlikums Padomes regulai (Euratom), ar kuru nosaka noteikumus par uzņēmumu, pētniecības centru un augstskolu dalību Eiropas Atomenerģijas kopienas pamatprogrammas netiešajās darbībās un pētījumu rezultātu izplatīšanu (2012–2013);

2. Padomes Regula, ar kuru groza Regulu (EK) Nr. 521/2008, ar ko izveido kopuzņēmumu "Kurināmā elementi un ūdeņradis";

3. Padomes secinājumi par vienotās plānošanas iniciatīvas „Ilgāks mūžs, labāka dzīve” uzsākšanu.

4. Ministru diskusija par Polijas prezidentūras izvirzītajiem jautājumiem par jaunajiem Eiropas instrumentiem.

1. Atomenerģijas kopienas (Euratom) pamatprogrammu kodolpētniecības un mācību pasākumi (2012–2013)

*Padomes lēmums par īpašo programmu, kas izpildāma ar netiešajām darbībām un ar ko īsteno Eiropas Atomenerģijas kopienas pamatprogrammu kodolpētniecības un mācību pasākumiem (2012–2013)* ietver divas tematiskās prioritātes: kodolsintēzes enerģijas pētniecības prioritātes darbības jomas (ITER projekta realizēšana, pētniecība un izstrāde ITER ekspluatācijas sagatavošanai, veicamie DEMOsagatavošanas pasākumi*,* pētniecības un izstrādes pasākumi ilgākā laika posmā, cilvēkresursi, izglītība un mācības, infrastruktūras, tehnoloģiju tālāk nodošana, nozares iesaistīšanās un inovācijas) un kodola skaldīšanas un aizsardzības pret jonizējošo starojumu darbības jomas (atkritumu ģeoloģiskā apglabāšana, reaktoru sistēmas un drošums, aizsardzība pret jonizējošo starojumu, atbalsts pētniecības infrastruktūrām un piekļuve tām, cilvēkresursi un mācības).

Īpašās programmas galvenie mērķi ir nodrošināt ilgstošu atbalstu pasākumiem saskaņā ar SET plānu, atbalstīt un papildināt ar kodola skaldīšanu un aizsardzību pret jonizējošo starojumu saistītās valstu pētniecības programmas, uzlabot to kodolsintēzes pētniecības darbību īstenošanu, ko veic saskaņā ar Eiropas Kodolsintēzes attīstības nolīgumu, veicināt starptautisko sadarbību, nodrošināt pienācīgu ITER projekta un Fusion for Energy (F4E) pārvaldību un vadību, tostarp izmaksu ierobežošanu un riska pārvaldību (tehnisko, industriālo, finanšu, juridisko).

Finansiālā ietekme plānojama no 2012. līdz 2022. gadam (paredzamās projektu beigas). Priekšlikumos par Euratom pamatprogrammu (2012–2013) ir sniegtas vispārīgas nostādnes attiecībā uz pētniecības pasākumiem kodolenerģētikas jomā un norādīts atbilstīgs budžets. Tomēr sākotnēji kodolpētniecībai paredzētās provizoriskās apropriācijas daudzgadu finanšu shēmā no (2007–2013) nav pietiekamas, jo ir būtiski pieaugušas ITER projekta izmaksas. Eiropas Komisija ierosina likumdošanas procesu saistībā ar priekšlikumiem par Euratom pamatprogrammu (2012–2013) īstenot vienlaikus ar ITER budžeta un 2012. gada budžeta izskatīšanu. Vienošanās par papildu finansējumu, izmantojot pārvietojumus starp izdevumu kategorijām un vienas kategorijas ietvaros (saskaņā ar turpmāk sniegto tabulu), ļaus ātri pieņemt Euratom pētniecības programmu 2011. gadā.

*Padomes lēmums par īpašo programmu, kas izpildāma ar Kopīgā pētniecības centra tiešajām darbībām un ar ko īsteno Eiropas Atomenerģijas kopienas pamatprogrammu kodolpētniecības un mācību pasākumiem (2012–2013)* lemj parKopīgā pētniecības centraprogrammu, un tajā uzmanība tiks vērsta uz kodolatkritumu apsaimniekošanas pētniecību un uz pašreizējo un progresīvo kodolsistēmu drošumu un kodoldrošību.

Pētniecības programma pilnveidos zinātnisko pieredzi šajā jomā un atbalstīs politikas iespējas saistībā ar 21. gadsimta energoavotu struktūru, un drošu un efektīvu kodolenerģijas izmantošanu. Būs jāatbalsta kā fundamentālā zinātne, tā arī mērķtiecīga zinātniska pētniecība. Īpaša uzmanība tiks pievērsta arī atbalstam pašreizējo un nākamo zinātnieku un inženieru izglītībai un mācību pasākumiem.

Pētniecības pasākumi kodolenerģijas jomā (tiešās darbības) ietver trīs tematiskās prioritātes: kodolatkritumu apsaimniekošana, ietekme uz vidi un pamatzināšanas; kodolsistēmu drošums un kodoldrošība un aizsargpasākumi.

*Padomes regulas (Euratom), ar ko nosaka noteikumus par uzņēmumu, pētniecības centru un augstskolu dalību Eiropas Atomenerģijas kopienas pamatprogrammas netiešajās darbībās un pētījumu rezultātu izplatīšanu (2012–2013),* priekšlikums rada Pamatprogrammas (2012–2013) īstenošanas līdzekli, kas balstās uz Euratom 7. pamatprogrammas (2007–2011) iedibinātajiem principiem. Ar Padomes Lēmumu 2006/970/Euratom pieņemtais dotāciju nolīguma paraugs saskaņā ar šās regulas 18. pantu tiks izmantots arī Euratom Pamatprogrammā 2012. un 2013. gadam.

Regulas projekts paredz, ka ikviens uzņēmums, augstskola vai pētniecības centrs, vai cita juridiska vienība, kas reģistrēta dalībvalstī, asociētā valstī vai trešā valstī, var piedalīties netiešā darbībā. Eiropas Komisijas Kopīgais pētniecības centrs var piedalīties netiešās darbībās ar tādiem pašiem nosacījumiem un ar tādām pašām tiesībām un pienākumiem kā dalībvalstī reģistrēta juridiska vienība. Netiešo darbību minimālie nosacījumi ir, ka tajās jāpiedalās vismaz trim juridiskām vienībām, kuras reģistrētas kādā dalībvalstī vai asociētā valstī, un katrai no tām jābūt reģistrētai citā dalībvalstī vai asociētā valstī.

Eiropas Komisija publisko projektu konkursus Pamatprogrammas (2012–2013) tīmekļa vietnēs, izmantojot īpašus informācijas kanālus, kā arī dalībvalstu un asociēto valstu izveidotajos kontaktpunktos. Projektu konkursu kritēriji ir izcilība, ietekme un īstenošana. Projektu iesniegumus vērtē Eiropas Komisija un neatkarīgi eksperti.

Kopienas finanšu ieguldījumu var saņemt juridiska vienība, kā arī starptautiska Eiropas interešu organizācija. Kopiena var sniegt finanšu ieguldījumu arī stipendiju vai godalgu veidā. Kopienas finanšu ieguldījums pētniecības un tehnoloģiju izstrādes pasākumiem nevar būt vairāk par 50 % no kopējām attaisnotajām izmaksām. Tomēr tas var sasniegt arī 75 % no kopējām attaisnotajām izmaksām, ja minētos pasākumus veic bezpeļņas publisko tiesību subjekti, vidējās un augstākās izglītības iestādes, pētniecības organizācijas vai mazie un vidējie uzņēmumi. Kopienas finanšu ieguldījums demonstrējumu pasākumos var sasniegt ne vairāk kā 50 % no kopējām attaisnotajām izmaksām. Kopienas finanšu ieguldījums pasākumos, kuru atbalstam veic koordinācijas un atbalsta darbības un pētnieku izglītošanas un profesionālās izaugsmes pasākumus, var sasniegt līdz 100 % no kopējām attaisnotajām izmaksām.

Darba programmā paredz izcilības tīkliem izmantojamo dotāciju veidus. Jaunas zināšanas ir tā dalībnieka īpašums, kurš veicis darbu, kurā gūtas šīs jaunās zināšanas. Jaunas zināšanas ir Kopienas īpašums koordinācijas un atbalsta darbību gadījumos. Ja vairāki dalībnieki ir kopīgi veikuši darbu, radot jaunas zināšanas, un viņu attiecīgo darba daļu nav iespējams precīzi nodalīt, šīs jaunās zināšanas ir viņu kopīpašums. Jaunās zināšanas ir iespējams izmantot industriāli vai komerciāli.

Padomes regulas priekšlikums, kurā izklāstīti dalības noteikumi, neietekmē budžetu.

**Latvija kopumā atbalsta** Padomes regulu (Euratom), ar ko nosaka noteikumus par uzņēmumu, pētniecības centru un augstskolu dalību Eiropas Atomenerģijas kopienas pamatprogrammas netiešajās darbībās un pētījumu rezultātu izplatīšanu (2012–2013).

Latvija kopumā atbalsta Padomes lēmumu par īpašo programmu, kas izpildāma ar netiešajām darbībām un ar ko īsteno Eiropas Atomenerģijas kopienas pamatprogrammu kodolpētniecības un mācību pasākumiem (2012–2013).

**Latvijas zinātnei, enerģētikai un tautsaimniecībai kopumā ir nozīmīgi ilgtermiņā piedalīties** tādā globālā ilgtspējīgā pētniecības un enerģētikas projektā kā ITER, jo Latvija uzskata, ka kodolsintēzes izmantošana ar laiku kļūs par nozīmīgu nākotnes enerģijas iegūšanas avotu.

**Latvija uzskata**, ka saskaņā ar 2010. gada jūlija Padomes secinājumiem finansējumam ITER projektam primāri ir jānāk no Eiropas Savienības 1A budžeta izdevumu apakškategorijas.

**Latvijai ir svarīgi** piedalīties tādu projektu īstenošanā, kas mazina tās enerģētisko atkarību.

Latvija kopumā atbalsta Padomes lēmumu par īpašo programmu, kas izpildāma ar Kopīgā pētniecības centra tiešajām darbībām un ar ko īsteno Eiropas Atomenerģijas kopienas pamatprogrammu kodolpētniecības un mācību pasākumiem (2012–2013).

**Latvija plāno** **piedalīties** Kopīgajā pētniecības centrā un paredz iesniegt projektus regulā paredzēto netiešo darbību projektu konkursā.

**2**. **Padomes Regula, ar kuru groza Regulu (EK) Nr. 521/2008, ar ko izveido kopuzņēmumu "Kurināmā elementi un ūdeņradis"**

Kopuzņēmumu "Kurināmā elementi un ūdeņradis" (FCHkopuzņēmums)izveidoja ar Padomes 2008. gada 30. maija Regulu (EK) 521/2008. Administratīvās un ekspluatācijas izmaksas kopā sedz kopuzņēmuma trīs dalībnieki, proti, Nozares grupa, Pētniecības grupa un Eiropas Komisija.

Nosacījums nozares dalībai sākotnēji bija finansiāls ieguldījums 50 % apmērā no kārtējām izmaksām (sedzamas kopā ar Eiropas Komisiju) un tas, ka nozares ieguldījumam natūrā ekspluatācijas izmaksās jābūt vismaz līdzvērtīgam Eiropas Komisijas finansiālajam ieguldījumam.

Kopš FCHkopuzņēmuma izveidošanas, ir publicēti trīs projektu konkursi: pirmais par 28,1 milj. EUR, otrais par 73,1 milj. EUR un trešais par 89,1 mil. EUR. Nosacījums, ka nozares ieguldījumam ekspluatācijas izmaksās jābūt vismaz līdzvērtīgam, nozīmē, ka nozarei jāsedz arī citu dalībnieku (tostarp universitāšu, pētniecības centru, publiskā sektora iestāžu u.c.) izmaksas visa veida darbībām (tostarp fundamentālajiem pētījumiem).

FCH kopuzņēmuma pirmo divu projektu konkursu rezultāts ir tāds, ka finansējuma maksimālie līmeņi ir sistemātiski jāizvērtē un jāsamazina visiem dalībniekiem. Pirmajiem diviem konkursiem prasības par vismaz līdzvērtīgu finansējumu rezultāts bija tiešo izmaksu atmaksas ievērojams samazinājums: lieliem rūpniecības uzņēmumiem no 50 % līdz 33 % FCH kopuzņēmuma ieguldījuma un MVU un pētniecības iestādēm — no 75 % līdz 50 %.

Šādi finansējuma līmeņi ir ievērojami zemāki nekā 7. Ietvarprogrammā (tostarp Eiropas videi nekaitīgo automobiļu programmā ar akumulatoriem darbināmiem elektriskiem transportlīdzekļiem) un kurināmā elementu un ūdeņraža pētniecības un izstrādes programmās ārpus Eiropas. Zemie finansējuma līmeņi un finanšu un ekonomikas krīze, nozīmē, ka pašreizējais dalības līmenis FCHkopuzņēmuma darbībās ir zemāks, nekā sākotnēji plānots. Ja nekas netiks darīts, sagaidāms, ka gan nozarei, gan pētniecības aprindām zudīs interese.

Tiek veicināti un vairākos gadījumos ir gaidāmi ieguldījumi projektos no publiskajiem valstu un reģionālajiem avotiem. Patlaban spēkā esošajā regulā tas nav ņemts vērā. Jaunajā dokumentā teikts, ka attiecībā uz ieguldījumu, kas ir vismaz līdzvērtīgs ES finansējumam, jāļauj ņemt vērā ne tikai nozares pašas ieguldījumu, bet arī citu juridisko personu ieguldījumu, kas piedalās darbībās.

Nozares grupai un Pētniecības grupai ir pienākums iemaksāt skaidras naudas ieguldījumus FCHkopuzņēmuma budžetā kārtējām izmaksām. EK izdara iemaksas tikai finanšu gada laikā. Lai uzlabotu nepieciešamo paredzamību finansējuma saņēmējiem, tiek ieviesta iespēja uzaicinājumam noteikt minimālo finansējuma līmeni. Priekšlikuma mērķis ir pielāgot noteikumus iepriekš minētajiem nosacījumiem.

Kurināmā elementu un ūdeņraža tehnoloģijas ir daudzsološs ilgtermiņa energorisinājums, ko var izmantot visās ekonomikas nozarēs un kas nodrošina plašu ieguvumu klāstu saistībā ar energodrošību, transportu, vidi un resursefektivitāti.Sagaidāms, ka tām būs svarīga nozīme, lai nodrošinātu ES pārveidošanu par zemu oglekļa emisiju sabiedrību, lai sasniegtu mērķi līdz 2050. gadam samazināt siltumnīcefekta gāzu emisijas par vairāk nekā 85 %.

FCH tehnoloģijas nodrošina dažādus izmantošanas veidus: i) stacionāru lietojumu (elektroenerģijas un/vai siltuma ražošana), ii) lietojumu transportā (darbinot transportlīdzekļus, autobusus, vilcienus), un iii) portatīvu lietojumu (darbinot klēpjdatorus, mobilos telefonus). Pēdējo gadu laikā FCH nozare ir ievērojami progresējusi, gan izstrādājot tehnoloģijas visiem minētajiem lietojumiem, gan samazinot izmaksas.

ES ieguldījums, kura kopapjoms ir 470 milj. EUR, tiks nodrošināts no šādām 7. Ietvarprogrammas īpašās programmas „Sadarbība” budžeta pozīcijām: Enerģētika; Nanozinātnes, nanotehnoloģijas, materiāli un jaunas ražošanas tehnoloģijas; Transports (tostarp aeronautika); un Vide (tostarp klimata pārmaiņas) Pētniecības un inovācijas ģenerāldirektorātā, Transports Mobilitātes un transporta ģenerāldirektorātā un Enerģētika Enerģētikas ģenerāldirektorātā.

**Latvija kopumā atbalsta** grozījumus regulā, ar kuru groza Regulu (EK) Nr. 521/2008, ar ko izveido kopuzņēmumu "Kurināmā elementi un ūdeņradis".

**Latvijai ir svarīgi** piedalīties projektos un programmās, kuru mērķis ir jaunu tehnoloģiju izstrāde, kas mazinātu Latvijas atkarību no fosilajiem enerģiju resursiem, kā arī sekmētu ūdeņraža un citu atjaunojamo un videi nekaitīgu resursu izmantošanu.

**Latvija plāno** mainīt novērotāja statusu kopuzņēmumā uz dalībnieka statusu, jo kopš 2008. gada, kad tika izveidots FCHkopuzņēmums, Eiropas Komisijas finansējums enerģētikas nozarē aiziet tieši FCHkopuzņēmumam.

**Latvijai ir svarīgi** piedalīties FCHkopuzņēmumā, jo pretējā gadījumā Latvija paliek ne vien bez iespējas iegūt papildus finansējumu no Eiropas Komisijas (kas faktiski ir Ietvarprogrammas finansējums) enerģētikas nozarei, bet arī ar stipri ierobežotām iespējām zinātnisko un tehnoloģisko kontaktu jomā.

**3. Padomes secinājumi par vienotās plānošanas iniciatīvas „Ilgāks mūžs, labāka dzīve” uzsākšanu**

2010. gadā Eiropas Komisija rekomendēja uzsākt t.s. „pirmā viļņa” vienotās plānošanas iniciatīvas. Kā vienotās plānošanas iniciatīvu tēmas tika noteiktas klimata pārmaiņas, sabiedrības veselība un demogrāfija u.c. globālie izaicinājumi. 2010. gada novembrī Padome ziņoja par progresu vienotās plānošanas attīstībā.

Stratēģija „Eiropa 2020” ir atzinusi demogrāfiskās izmaiņas sabiedrībā par svarīgu izaicinājumu gudrai, ilgstošai un iekļaujošai izaugsmei. Vienotā plānošana zinātnē demogrāfijas un sabiedrības novecošanas jomā ar iniciatīvu „Ilgāks mūžs, labāka dzīve” mazinās esošo sadrumstalotību dalībvalstu pētījumos un mobilizēs zināšanas un resursus šajā nozarē.

Eiropiešu vecumā virs 65 gadiem skaitam paredz pieaugumu no 87 miljoniem 2010. gadā līdz 124 miljoniem 2030. gadā, tādējādi pastiprinoties spiedienam uz ekonomiku, sabiedrību un finansējumu. Strādājošo novecošana var ietekmēt arī IKP samazinājumu.

Vecāku cilvēku aktīvas un veselīgas dzīves paildzināšanai ir individuāli un sabiedriski ieguvumi. Šie cilvēki var lietot jaunākos tehnoloģiskos atklājumus sadzīvē un izmantot *e-veselību*, tādējādi paaugstinot savu dzīves kvalitāti. Aktīva un veselīga novecošana var skaitliski palielināt strādājošo populāciju, kā arī var piedāvāt jaunas darba tirgus iespējas vecākiem cilvēkiem.

Dalībvalstis tiek aicinātas izstrādāt kopīgu starpdisciplināru vīziju par sadarbību un koordināciju Eiropas līmeņa pētniecībā par demogrāfiskajām pārmaiņām; izstrādāt un kopīgi ieviest Stratēģisko Pētniecības dienaskārtību un iedibināt vidēja- un ilgtermiņa pētniecības vajadzības un mērķus demogrāfisko izmaiņu jomā; kopīgi ieviest un uzturēt efektīgu vienotu vadības struktūru demogrāfisko pārmainu un populācijas novecošanas pētniecības jomā; izveidot ekspertīzi un ievērot brīvprātīgas vadlīnijas par ietvara nosacījumiem Stratēģiskās Pētniecības dienaskārtības veidošanā un ieviešanā, vienotās plānošanas iniciatīvu koordinēšanā, vispārējas saderības ar citām nozares programmām un iniciatīvām (piemēram, attiecīgiem Ietvarprogrammas projektiem, Konkurētspējas un inovāciju programmas projektiem) nodrošināšanā, kā arī ar citām pētniecības iniciatīvām, piemēram, vienoto programmu integrētai automatizētai dzīves videi, kopīgām infrastruktūrām.

Padome iesaka sekojošus pasākumus kā daļu no īstenošanas plāna:

a) analizēt situāciju jomā un identificēt un apmainīties ar informāciju par nozīmīgām nacionālajām programmām un pētniecības pasākumiem, un līdzīgiem starptautiskiem pasākumiem;

b) pastiprināt kopīgas plānošanas mācības un tehnoloģiju novērtēšanas iespējas;

c) informācijas apmaiņa, resursi, labākās prakses, metodoloģijas un vadlīnijas;

d) identificēt pētniecības pasākumu jomas, kuras iegūtu no koordinēšanas, apvienotajiem projektu konkursiem, resursu mobilizācijas;

e) definēt kārtību pētniecībai, kas kopīgi jāveic d) punktā nosauktajās jomās un identificēt vispiemērotākos īstenošanas instrumentus;

f) kur nepieciešams, dalīties ar pētniecības infrastruktūru un nodrošināt tai piekļuvi vai veidot jaunas iekārtas;

g) sekmēt labāku sadarbību starp valsts un privāto sektoru, ar atvērto inovāciju starp dažādiem pētniecības pasākumiem un biznesa sektoriem;

h) definējot ar novecošanos saistītu pētniecības programmu mērķus, lemt par vecāku cilvēku mainīgajām vajadzībām, kā arī viņu nepieciešamības pēc plašākiem sociālajiem tīkliem;

i) izplatīt zināšanas, inovāciju un starpdisciplināras metodoloģiskas pieejas;

j) radīt tīklus starp centriem, kas veltīti demogrāfiskajām pārmaiņām un populācijas novecošanas izpētei.

**Latvija kopumā atbalsta** Padomes secinājumu „Ilgāks mūžs, labāka dzīve” apstiprināšanu un vienotās plānošanas iniciatīvas „Ilgāks mūžs, labāka dzīve” uzsākšanu.

**Latvija uzskata**, kademogrāfiskās izmaiņas sabiedrībā un sabiedrības novecošanās ir izaicinājums, kas ir ļoti aktuāls un prasa tūlītējus risinājumus.

**Latvija uzskata,** ka ir nepieciešama Eiropas līmeņa koordinācijas un pētniecības rīcība, kā arī pasākumi labklājības un veselības jautājumos demogrāfisko izmaiņu un sabiedrības novecošanās problēmu risināšanā.

**Latvija norāda, ka ir svarīgi** izstrādāt kopīgus projektusintegrētai automatizētai dzīves videi, *e-veselības* programmas, vienotas plānošanas pasākumus, kas vērsti uz vecāku cilvēku dzīves kvalitātes celšanu, kā arī pavērtu jaunas darba tirgus iespējas vecākiem cilvēkiem un vienlaikus virzītu jauno tehnoloģiju attīstību.

**4. Ministru diskusija par Polijas prezidentūras izvirzītajiem jautājumiem par jaunajiem Eiropas instrumentiem.**

Polijas Prezidentūra ir uzaicinājusi dalībvalstis izteikt savu viedokli diskusijā par Eiropas inovāciju partnerībām (EIP) un vienotās plānošanas iniciatīvām, kas ir ES sekmīgi iesākti un īstenoti instrumenti ne vien pētniecības attīstībai, bet arī dažādu aktuālu globālu jautājumu risināšanai:

* Vai pirmā pieredze par EIP „Aktīva un veselīga novecošana” dod pietiekamu pamatu, lai atbalstītu jaunu Eiropas inovāciju partnerību uzsākšanu un kādi būtu apstākļi jaunu EIP turpināšanai? Kā nākotnes EIP būtu jāpārvalda un jāattīsta?
* Kā mēs varam nodrošināt visu partneru, ieskaitot privāto sektoru un dalībvalstu ilgtermiņa saistības ar partnerinstrumentiem?
* Kā nacionāla līmeņa instrumenti un ES līmeņa partnerības pieeja, piemēram, vienotās plānošanas iniciatīvas un EIP var kopīgi efektīvi sadarboties, lai sasniegtu konkrētus rezultātus?

Tā kā Latvija nepiedalās EIP „Aktīva un veselīga novecošana”, Latvija paredz izteikties par visu jautājumu bloku kopumā.

**Latvija uzskata**, ka par jaunu Eiropas inovāciju partnerību uzsākšanu un atbalsta izteikšanu to īstenošanai jaunās tematiskajās jomās, t.sk. šo Eiropas inovāciju partnerību efektivitāti, lietderīgumu utt. varētu runāt tikai tad, kad būs novērtēts „Aktīva un veselīga novecošana” pilotprojekts.

**Kopumā Latvija uzskata**, ka Eiropas inovāciju partnerības ir daudzsološs Eiropas līmeņa instruments, kas spēs koordinēt pasākumus aktuālu globālu problēmjautājumu risināšanai.

**Latvija kopumā atbalsta** Eiropas inovāciju partnerību uzsākšanu un īstenošanu, un vienlaikus norāda, ka Eiropas inovāciju partnerība „Aktīva un veselīga novecošanās” tēma pārklājas ar vienotās plānošanas iniciatīvu „Ilgāks mūžs, labāka dzīve”, vienoto programmu integrētai automatizētai dzīves videi (*Ambient Assisted Living Joint Programme*), Eiropas tehnoloģiju platformām u.c. Tāpēc būtu jāizvērtē Eiropas inovāciju partnerību un citu instrumentu tēmas, lai tās nepārklātos un nedublētos.

**Latvija vēlētos iesaistīties** Eiropas inovāciju partnerībās un vienotās plānošanas iniciatīvās, turklāt Latvijas pētniekiem ir iestrādes, ar kurām varētu piedalīties vairākās vienotās plānošanas iniciatīvās. Taču pagaidām Latvijas dalība ne pilotpartnerībā „Aktīva un veselīga novecošana”, ne pilotiniciatīvā par Alcheimera slimību, ne t.s. “pirmā viļņa” vienotās plānošanas iniciatīvās nav iespējama finanšu trūkuma un cilvēkresursu kapacitātes dēļ.

**Latvija uzskata**, ka problēma par dalību dažādās Eiropas līmeņa iniciatīvās un programmās ir aktuāla arī citām mazajām dalībvalstīm. Tāpēc, no vienas puses, vienotas programmas un pasākumi ir ļoti vērtīgi un atbalstāmi, jo palīdz taupīt finanšu un cilvēkresursus, kas mazām valstīm ir īpaši svarīgi. Bet, no otras puses, mazām valstīm aktuāls ir cilvēkresursu kapacitātes jautājumus, tāpēc dalība visos instrumentos var būt apgrūtināta.

**Latvijai būtu svarīgi** saprast arī to, kā tiks finansētas un pārvaldītas Eiropas inovāciju partnerības.

Delegācijas vadītājs: **Juris Štālmeistars**, vēstnieks, Pastāvīgā pārstāvja Eiropas Savienībā vietnieks

Delegācijas dalībnieki: **Lauma Sīka**, Izglītības un zinātnes ministrijas valsts sekretāra vietniece,

**Liene Bramane**, Izglītības un zinātnes ministrijas nozares padomniece.

Izglītības un zinātnes ministrs R.Broks

Vīza:

Valsts sekretāra vietniece,

valsts sekretāra pienākumu izpildītāja I.Štāle

23.09.2011. 16:08

2734

Izglītības un zinātnes ministrijas

Zinātnes, tehnoloģiju un inovāciju departamenta

vecākā referente

B.Beinaroviča

67047885, [baiba.beinarovica@izm.gov.lv](mailto:baiba.beinarovica@izm.gov.lv)